กรณีศึกษา เพจวิเคราะห์บอลจริงจัง
“ยาวไปไม่อ่าน”  นี่เป็นความคิดเห็นของเราหลายคนบนโลกออนไลน์ยุคปัจจุบัน  สมัยนี้ เราต้องออกแบบอินโฟกราฟิก และเรียนรู้การทำวิดีโอ เพราะเราหลายคนยุ่งขึ้น มีสิ่งที่ต้องทำมากขึ้น ไม่มีเวลาอ่านอะไรยาวๆ อีกต่อไป   ..ข้อมูลที่อยู่ใน 1 ภาพ หรือรูปแบบของวิดีโอที่เข้าใจง่าย ย่อยง่ายกว่า กำลังจะมาทดแทนตัวอักษร..
27 ส.ค. 2561

กรณีศึกษา เพจวิเคราะห์บอลจริงจัง / โดย ลงทุนแมน
“ยาวไปไม่อ่าน” 
นี่เป็นความคิดเห็นของเราหลายคนบนโลกออนไลน์ยุคปัจจุบัน
สมัยนี้ เราต้องออกแบบอินโฟกราฟิก และเรียนรู้การทำวิดีโอ
เพราะเราหลายคนยุ่งขึ้น มีสิ่งที่ต้องทำมากขึ้น ไม่มีเวลาอ่านอะไรยาวๆ อีกต่อไป
..ข้อมูลที่อยู่ใน 1 ภาพ หรือรูปแบบของวิดีโอที่เข้าใจง่าย ย่อยง่ายกว่า กำลังจะมาทดแทนตัวอักษร..
อย่างไรก็ตาม คุณวิศรุต หรือคุณวิศ เจ้าของเพจวิเคราะห์บอลจริงจัง ไม่เคยคิดแบบนั้น
เขาคนนี้เป็นผู้พลิกมุมมองว่า คนในโลกออนไลน์ก็อ่านยาวๆ เป็นเหมือนกัน
เขาคนนี้เป็นผู้พิสูจน์ว่าโพสต์ที่มีตัวอักษรยาวๆ สามารถมี engagement ที่ดีกว่า รูปอินโฟกราฟิก และ วิดีโอ ได้หลายเท่า
คุณวิศมีแนวทาง และการนำเสนอเพจของเขาอย่างไร
ลงทุนแมนจะเล่าให้ฟัง
วิเคราะห์บอลจริงจัง เปิดเพจวันแรก วันที่ 25 กันยายน 2016
โพสต์ของ วิเคราะห์บอลจริงจัง 1 โพสต์ประกอบด้วยประมาณ 7,500 ตัวอักษร ซึ่งเรียบเรียงออกมาได้ประมาณ 100 บรรทัด เทียบเท่ากับการอ่านพ็อกเก็ตบุ๊กประมาณ 4 หน้า
ถ้าคนทั่วไปที่เห็นโพสต์ของเพจนี้ครั้งแรก ก็คงจะต้องบอกว่ายาวแบบนี้ ใครจะอ่าน?
ซึ่งก็เป็นแบบนั้นจริงๆ
ตลอดระยะเวลา 1 ปีแรก เพจนี้ไม่มีคนอ่าน มีผู้ติดตามเพียง 3,000 คนตลอดทั้งปี
มีแต่คนทั่วไปเข้ามาคอมเมนต์ว่า “ยาวเกินไป ไม่น่าอ่าน ทำไมต้องยาวขนาดนี้” ยุคนี้ต้องทำให้อ่านจบภายใน 10 วินาที
จนตัว คุณวิศเองต้องมาตั้งคำถามกับตัวเองว่า
“หากเราทำแบบนี้ต่อไป มันจะเสียเปล่าหรือเปล่า เราไม่ทำตามกระแสของคนทั่วไป มันจะดีเหรอ?”
การตัดสินใจตอนนั้นคือ เขาจะทำต่อไป..
เมื่อทำไปเรื่อยๆ เริ่มมีการบอกปากต่อปาก จากคนกลุ่มเล็กๆ ก็เริ่มขยายวงกว้างขึ้นทีละนิด
จากปีที่แล้วมีผู้ติดตามเพียง 3,600 คน มาวันนี้ เพจวิเคราะห์บอลจริงจังมีผู้ติดตามเพิ่มมากว่า 120,000 คนในระยะเวลาเพียง 1 ปี
เมื่อเทียบกับตัวเลขผู้ติดตามในเฟซบุ๊กของเพจกีฬาระดับประเทศ สูงสุดคือ ขอบสนาม 3.8 ล้านไลก์, สยามสปอร์ต 2.1 ล้านไลก์, ตุงตาข่าย 1.7 ล้านไลก์ และ โกลไทยแลนด์ 1.5 ล้านไลก์
แต่ถ้าเป็น ระดับบล็อกเกอร์กีฬา เดอะนัท ซัดหมดแม็กซ์ มียอด 138,000 ไลก์, จอน 126,000 ไลก์ ตามมาด้วยวิเคราะห์บอลจริงจัง 125,000 ไลก์
เรียกได้ว่าตอนนี้เพจวิเคราะห์บอลจริงจังได้ก้าวขึ้นมาเป็นหนึ่งในผู้นำในเรื่องคอนเทนต์ด้านกีฬาในโซเชียลมีเดียของประเทศไทย
เพราะอะไร?
หลายคนอาจจะคิดว่าการโพสต์ในเฟซบุ๊ก ไม่ต้องคิดอะไรมาก
แต่สำหรับคนที่รู้จักเพจวิเคราะห์บอลจริงจัง จะรู้ว่าในแต่ละโพสต์ของเพจนี้ไม่เหมือนกับเพจอื่น
หนึ่งโพสต์ของเพจวิเคราะห์บอลจริงจัง ผ่านการรวบรวมข้อมูลจากหลายแหล่งที่มา นำมาเรียบเรียง เชื่อมโยงจากผู้เขียน วางจุดเปิดเรื่อง ดำเนินเรื่อง และจบเรื่อง จนผู้อ่านสัมผัสได้ว่าผู้เขียนตั้งใจสร้างสรรค์บทความนั้นขึ้นมาจริงๆ
ดังนั้น 1 โพสต์ของเพจนี้จะใช้เวลาหลายชั่วโมงในการจัดทำ
เมื่อเทียบ 1 โพสต์ของเพจทั่วไป อาจจะใช้เวลาไม่ถึง 10 วินาทีในการเขียนขึ้นมา
เนื้อหาในแต่ละโพสต์ของวิเคราะห์บอลจริงจัง 
คือ “วิเคราะห์บอลจริงจัง” ตามชื่อไม่มีผิดเพี้ยน
ส่วนประกอบของ 7,500 ตัวอักษรที่ดูเยอะและยาว กลับมีความหมายและบางครั้งทำให้ผู้อ่านบางคนขนลุกอย่างไม่รู้ตัว
แน่นอนว่าโพสต์ส่วนใหญ่ของคุณวิศ จะเกี่ยวกับเรื่องของกีฬา โดยเฉพาะฟุตบอล และจะมีโพสต์ประจำสัปดาห์ในแต่ละวันที่สโมสรลิเวอร์พูลลงเตะ ซึ่งเป็นสโมสรที่คุณวิศชื่นชอบ
แต่เนื้อหาของคุณวิศมีความลึก มีความน่าสนใจ มีความไม่เหมือนใครเป็นส่วนประกอบที่อยู่ในสัดส่วนที่ลงตัว
อาจเป็นเพราะวิดีโอ หรือ รูปภาพอินโฟกราฟิกไม่สามารถทำให้เราได้เนื้อหาที่ครบถ้วนเท่าการอ่านที่มีตัวอักษร
อาจเป็นเพราะการรับรู้ข้อมูลได้เร็วที่สุด ครบถ้วนที่สุดในโลกนี้ ก็ยังคงเป็น “การอ่าน”
บทความ ทำไมเวนเกอร์ไม่มีวันโดนไล่ออก?
โพสต์นี้เป็นมุมมองของคุณวิศที่เรียบเรียงเหตุผลทั้งหมดของผู้จัดการทีมอาร์เซนอลตลอดระยะเวลาการทำงาน 22 ปีกับสโมสร และสรุปออกมาได้อย่างน่าทึ่ง
..ความเสียสละ ความลำบาก และความรักของคุณเวนเกอร์ถูกถ่ายทอดออกมาผ่านตัวอักษรที่เข้าถึงคนระดับล้านคน และมีการแชร์กว่า 7,400 ครั้ง..
แม้แต่ บทความ เจ็บปวดแแต่ต้องทำ
ที่เป็นการบรรยายและวิเคราะห์การตัดสินใจของเซอร์อเล็กซ์ เฟอร์กูสัน ผู้จัดการทีมแมนยู ในวันที่เขาต้องขายนักเตะที่ดีที่สุดในตอนนั้นคือ รอย คีน ออกไปจากสโมสร..
บทความนี้แฝงไปด้วยอารมณ์ ความคิดและความยากลำบากที่ผู้ชายคนหนึ่งต้องตัดสินใจเพื่อก้าวต่อไปข้างหน้าที่ถูกกลั่นกรองออกมาได้อย่างเฉียบแหลม
จนในที่สุด..
จากความคิดเห็นของคนหลายคนที่เคยบ่นว่า ยาวไปไม่อ่าน ถูกเปลี่ยนไปเป็น ความเข้าใจของคนอ่านที่เริ่มรับรู้ว่า นี่แหละคือแนวทางของเพจวิเคราะห์บอลจริงจัง
จนตอนนี้ยาวแค่ไหนก็ไม่รู้สึกแล้วว่ายาว..
ยาวแค่ไหนก็อ่านจนจบ..
รู้หรือไม่ว่ายอดการเข้าถึง (Reach) สูงสุดต่อ 1 บทความของเพจวิเคราะห์บอลจริงจัง คือ 5 ล้านคน หรือเกินกว่าครึ่งหนึ่งของประชากรกรุงเทพ ทั้งๆ ที่เป็นบทความเกี่ยวกับฟุตบอล..
จากเพจที่มีผู้ติดตาม 120,000 คน สามารถเข้าถึงคนกว่า 5 ล้านคนได้แปลว่า 
4.88 ล้านคนไม่ใช่คอบอล แต่เข้าถึงความคิดเห็น และการวิเคราะห์ของคุณวิศ..
1 โพสต์ของคุณวิศที่เข้าถึงคน 5 ล้านคน อาจจะมากกว่า 100 โพสต์ ของใครหลายคนที่ทำมาหลายเดือน หรือตลอดระยะเวลาหลายปี..
เรื่องนี้บอกอะไรเรา?
ในขณะที่สมัยก่อนเราเชื่อการสะสมจำนวน like ของเพจ หรือผู้ติดตามเพจ ว่ายิ่งมากยิ่งดี
แต่ตอนนี้อาจจะไม่ใช่
สิ่งสำคัญกว่าก็คือคุณภาพของเนื้อหาในโพสต์แต่ละโพสต์
1 โพสต์ของแต่ละเพจอาจมีค่าไม่เท่ากัน
1 โพสต์ที่ดีจะมีมูลค่ามากกว่า 100 โพสต์ที่ธรรมดา
และไม่สำคัญว่าโพสต์นั้นจะเป็น วิดีโอ หรือ เป็นรูปภาพ
เพจวิเคราะห์บอลจริงจังได้พิสูจน์มาแล้วว่า ตัวอักษรที่ร้อยเรียงในบางครั้งก็ทำให้คนชอบมากกว่ารูปภาพ หรือ วิดีโอ
จากความนิยมที่เพิ่มขึ้น ทำให้ตอนนี้เพจวิเคราะห์บอลจริงจังได้มีโฆษณาเข้ามา เป็นแบรนด์ระดับประเทศ เช่น สิงห์, คาราบาวแดง, ฟิล์มกรองแสงลามิน่า, เซเว่นอีเลฟเว่น, การีน่าไทยแลนด์, ทรูวิชั่นส์, เบตาดีน เป็นต้น
ซึ่งถึงวันนี้ กับวันแรก เพจก็ยังใช้กลวิธีการเขียนเหมือนเดิม คือเขียนวันละเรื่อง และยาวมากเหมือนเดิม
เพจวิเคราะห์บอลจริงจัง เป็นเพจที่ทำให้เราได้รู้ว่า ในบางครั้งเราก็ไม่จำเป็นต้องทำอะไรตามกระแสนิยม เพียงแต่เรายึดมั่นกับสิ่งที่เราทำ ซื่อสัตย์ต่อสิ่งที่เราเชื่อ ในที่สุด เราก็อาจจะสำเร็จได้เช่นกัน..
---------------
เร็วๆ นี้
เพจวิเคราะห์บอลจริงจัง และ ลงทุนแมนกำลังจะมาร่วมแชร์มุมมองที่ต่างกันในแพลตฟอร์มเดียวกัน
แพลตฟอร์มนี้ชื่อ blockdit
ติดตามวิเคราะห์บอลจริงจังเร็วๆนี้ได้ที่ 
 โหลดฟรีทั้ง iOS และ Android
[9355].